Á sumardaginn fyrsta verða 100 ár liðin síðan Ungmennafélag Reykdæla var stofnað í Borgarfirði . Þrátt fyrir að félagið sé þannig eitt elsta starfandi ungmennafélag landsins er félagsstarf á vegum þess í miklum blóma . Nýverið lauk t.d. sýningum á leikritinu Þið munið hann Jörund og fékk sýningin góða aðsókn og dóma . Í tilefni aldarafmælis félagsins hefur verið gefið út ritið UMFR – Í hundrað ár . Jóhanna G Harðardóttir , blaðamaður ritstýrði verkinu sem er 120 síður og ríkulega myndskreytt . Í formála afmælisritsins segir m.a. að í tilefni tímamótanna hafi þótt við hæfi að rifja upp sögu félagsins og ákveðið að gefa út rit þar sem saga þess yrði rakin í máli og myndum . Ritið skyldi vera í léttum stíl og sett fram á þann hátt að sem flestir finndu eitthvað sem vekti áhuga . Ásamt því að rekja sögu félagsins frá upphafi stofnunar þess í Deildartungu vorið 1908 er rætt við nokkra gamla ungmennafélaga um starfið í áranna rás . Meðal efnisþátta er ítarleg frásögn af starfsemi í kringum ungmennafélagshúsið Logaland og byggingarsaga þess rakin . Þá er m.a. leikstarfi lýst í máli og myndum , sagt frá skógrækt við félagsheimilið , dansleikjahaldi , bókasafni , íþróttum og æskulýðsstarfi er gerð góð skil . Afmælisrit Ungmennafélags Reykdæla er til sölu í verslun N1 í Reykholti og kostar krónur 3.500 . Burtfluttir íbúar og aðrir áhugasamir um starfsemi UMFR geta pantað afmælisritið á opnunartíma verslunarinnar í síma 435-1153 eða 662-5189 .